Πρόεδρος του Ευρωπαϊκού Κοινοβουλίου

Ο Πρόεδρος του Ευρωπαϊκού Κοινοβουλίου προεδρεύει των συζητήσεων και των δραστηριοτήτων του Ευρωπαϊκού Κοινοβουλίου. Εκπροσωπεί επίσης το Κοινοβούλιο εντός της Ευρωπαϊκής Ένωσης (Ε.Ε.) και διεθνώς. Οι πρόεδροι υπηρετούν θητείες 2,5 ετών, που συνήθως κατανέμονται μεταξύ των δύο μεγάλων πολιτικών ομάδων. Υπήρξαν 30 πρόεδροι από τη δημιουργία του Κοινοβουλίου το 1952, 17 από τους οποίους υπηρέτησαν από τις πρώτες ευρωεκλογές του 1979. Τρεις πρόεδροι ήταν γυναίκες και οι περισσότεροι προέρχονταν από τα παλαιότερα κράτη μέλη.

 Ο πρόεδρος προεδρεύει των συζητήσεων και επιβλέπει όλες τις δραστηριότητες του Κοινοβουλίου και των οργάνων του. Κάτω από τον πρόεδρο, υπάρχουν 14 αντιπρόεδροι που προεδρεύουν στις συζητήσεις όταν ο πρόεδρος δεν είναι στην αίθουσα. Ο πρόεδρος προεδρεύει επίσης των συνεδριάσεων του Προεδρείου, το οποίο είναι αρμόδιο για δημοσιονομικά και διοικητικά θέματα, και της Διάσκεψης των Προέδρων, η οποία είναι ένα διοικητικό όργανο που αποτελείται από τους προέδρους κάθε μιας από τις πολιτικές ομάδες του κοινοβουλίου.Ο πρόεδρος εκπροσωπεί το Κοινοβούλιο σε όλα τα νομικά θέματα και τις εξωτερικές σχέσεις, ιδιαίτερα τις διεθνείς σχέσεις. Όταν συνέρχεται το Ευρωπαϊκό Συμβούλιο, ο πρόεδρος απευθύνεται σε αυτό για να δώσει τη θέση του Κοινοβουλίου για θέματα της ημερήσιας διάταξης του Συμβουλίου. Ο πρόεδρος λαμβάνει επίσης μέρος σε Διακυβερνητικές Διασκέψεις για νέες συνθήκες. Απαιτείται επίσης η υπογραφή του προέδρου για την έγκριση του προϋπολογισμού της Ευρωπαϊκής Ένωσης και των πράξεων της Ένωσης που έχουν εγκριθεί με διαδικασία συναπόφασης. Ο πρόεδρος προεδρεύει επίσης επιτροπές συνδιαλλαγής με το Συμβούλιο σε αυτούς τους τομείς. Ο πρόεδρος εκλέγεται από τα μέλη του Κοινοβουλίου για θητεία δυόμισι ετών, δηλαδή διενεργούνται δύο εκλογές ανά κοινοβουλευτική περίοδο, επομένως δύο πρόεδροι μπορούν να υπηρετήσουν κατά τη διάρκεια οποιασδήποτε κοινοβουλευτικής περιόδου. Από τη δεκαετία του 1980, τα δύο μεγάλα κόμματα στο Κοινοβούλιο, το Ευρωπαϊκό Λαϊκό Κόμμα (Ε.Λ.Κ.) και το Ευρωπαϊκό Σοσιαλιστικό Κόμμα (Ε.Σ.Κ.), μοιράζονται τις δύο θητείες μεταξύ τους. Εξαίρεση αποτέλεσε η περίοδος 1999-2004, όπου ύστερα από συμφωνία μεταξύ Ε.Λ.Κ. και Φιλελευθέρων ο πρόεδρος για το δεύτερο μισό της θητείας ήταν φιλελεύθερος και όχι σοσιαλιστής.Πριν από το 2009, το «γηραιότερο μέλος», ο μεγαλύτερος ευρωβουλευτής, προήδρευε της συνεδρίασης κατά την εκλογή του προέδρου. Ωστόσο, από τη σύνοδο της Βουλής της περιόδου 2009–2014, άλλαξε ο Κανονισμός και πλέον ο απερχόμενος πρόεδρος προεδρεύει της εκλογής του νέου προέδρου, υπό την προϋπόθεση ότι ο απερχόμενος πρόεδρος έχει επανεκλεγεί ως ευρωβουλευτής. Εάν ο απερχόμενος πρόεδρος δεν έχει επανεκλεγεί, τότε ένας από τους 14 αντιπροέδρους αναλαμβάνει τον ρόλο. Για όσο ο απερχόμενος πρόεδρος ή ο αντιπρόεδρος είναι στην προεδρία, κατέχει όλες τις εξουσίες του προέδρου, αλλά η μόνη υπόθεση που μπορεί να εξεταστεί είναι η εκλογή του νέου προέδρου.Ό πρόεδρος εκλέγεται με απόλυτη πλειοψηφία. Εάν κανένα μέλος δεν έχει την απόλυτη πλειοψηφία μετά από τρεις ψηφοφορίες, πραγματοποιείται τέταρτη με μόνο τα δύο μέλη να έχουν τον μεγαλύτερο αριθμό ψήφων στην προηγούμενη ψηφοφορία. Αν συνεχίσει να υπάρχει ισοψηφία μετά από αυτό, ο μεγαλύτερος υποψήφιος κηρύσσεται εκλεγμένος. Πρόεδρος του Ευρωπαϊκού Κοινοβουλίου - Επίσημος ιστότοπος